**Ruben Olavi Stiller** (s. 28. heinäkuuta 1961 Nummi) on suomalainen toimittaja. Hänet tunnetaan monista radio- ja televisio-ohjelmista.

Näkyvimmän työnsä Stiller on tehnyt televisio-ohjelmien parissa toimien juontajana muun muassa musiikkiohjelmassa *Levyraati* ja Joonas Hytösen kanssa keskusteluohjelmassa *Ruben & Joonas* (2004–2007). Kesäkuussa 2007 tuotantoyhtiö Moskito Television irtisanoi Stillerin. Vuoden 2009 alusta kevääseen 2017 hän juonsi ja toimitti Ylellä *Pressiklubi*-keskusteluohjelmaa.*lähde?*

Stiller on tunnettu persoonallisesta tyylistään. Tyylin ominaispiirteiksi voidaan mainita huutava puhe, ironia, suorapuheisuus ja provokatiivisuus. Hänen värikäs kolumninsa pääsi vuonna 2018 äidinkielen ylioppilaskokeen materiaaliksi. Lisäksi Stillerin kolumnien kielenkäytöstä ja kerronnasta on tehty kaksi pro gradu -tutkielmaa.

Elämä ja teot
-------------

Stiller on sanonut olevansa "sekoitus suomenruotsalaisuutta, pohjalaisuutta ja juutalaisuutta". Hänen isänsä oli suomenjuutalainen ja äitinsä luterilainen. Hänen isänsä oli hammaslääkäri Hirsch Stiller (1913–1988), jonka isä oli liikemies Abraham Stiller. Hänen isoisänsä veli oli elokuvaohjaaja Mauritz Stiller.

Stillerin mediaura alkoi Image-lehdessä vapaana toimittajana vuonna 1985. Radiouransa Stiller aloitti Radio Cityssä vuonna 1987, jossa työskenteli reilun 3 vuoden ajan ja nousi valtakunnalliseen julkisuuteen. Stiller työskenteli 1991-93 Radiomafian juontajana. Vuonna 1993 hän aiheutti kohua nimitettyään Radiomafian lähetyksessä keskustalaista Yleisradion alue- ja uutisyksikön johtajaa Tapio Siikalaa "kökkötraktoriksi". Stiller hyllytettiin kolmeksi kuukaudeksi, mutta tuona aikana hän ilmaantui kielloista huolimatta suoriin lähetyksiin, minkä seurauksena hänet irtisanottiin Yleisradion palveluksesta.

Radiomafian jälkeen Stiller ansioitui lukuisten televisio-ohjelmien juontajana. Ohjelmia olivat *Anteeksi kuinka?* (1993–1999), *Stiller* (1998–2001), *R-Studio* (2002–2003), *Sunnuntaikomitea* (2003), *Levyraati* (2003–2005), *Ruben & Joonas* (2004–2007) ja *Pressiklubi* (2009–2017).

Stillerillä oli vuonna 2016 merkittävä osa Juha Sipilän ja Yleisradion toimintaa koskevassa kohussa. Hän sai Yleltä varoituksen, joka peruttiin myöhemmin. Stiller jäi sairauslomalle joulukuun alussa ja palasi *Pressiklubiin* tammikuun puolessa välissä. Helmikuussa 2017 Stiller ilmoitti jättävänsä *Pressiklubin*. Helmikuusta 2018 alkaen hän on juontanut Yle Puheessa omalla nimellään kulkevaa keskusteluohjelmaa.

Televisio- ja radiotöidensä lisäksi Stiller on kirjoittanut kirjan *Suomi-Finland* (Teos, 2006). Stiller oli eduskuntavaaleissa 1995 SDP:n ehdokkaana Helsingin vaalipiirissä saaden 2 754 ääntä. Vuoden 2000 presidentinvaalissa hän oli Tarja Halosen kannattaja ja vuoden 2006 presidentinvaalissa hän kannatti näkyvästi kokoomuksen Sauli Niinistöä.*lähde?*

Vuonna 2022 hän tekee Yleisradiossa omaa viikoittaista radio-ohjelmaansa, jonka lisäksi hän toimii vakiokommentaattorina mediakriittisessä *Viimeinen sana* -tv-ohjelmassa ja Radio Suomen *Pyöreässä pöydässä.*

TV-ohjelmia
-----------

* *Anteeksi kuinka?* (1990-luku)
* *Stiller* (1998–2001)
* *R-Studio* (2002–2003)
* *Sunnuntaikomitea* (2003)
* *Levyraati* (2003–2005)
* *Ruben & Joonas* (2004–2007)
* *Pressiklubi* (2009–2017)

Lähteet
-------

1. ↑  Ruben Stiller: Stiller vastaan Stiller *Yle.fi*.  25.9.2012. Viitattu 15.10.2016.
2. ↑  Ruben Stiller *Iltalehti.fi*. Viitattu 15.10.2016.
3. ↑  Hooli, Niku: Ruben Stiller sai potkut *Iltasanomat.fi*.  15.6.2007. Viitattu 20.2.2010.
4. ↑  Hilakari, Pirjo: Ruben Stiller *mtvuutiset.fi*.  29.8.2003. Viitattu 29.5.2021.
5. ↑  Liukkonen, Onnimanni: Ruben Stiller aloittaa uuden ohjelman – radiossa: "Peli meni niin kovaksi, että jouduin miettimään asioiden tärkeysjärjestystä" *seura.fi*.  26.2.2018. Viitattu 29.5.2021.
6. ↑  Kankaanpää, Enni: Ruben Stiller avautuu Yle-kohusta, jonka seurauksena irtisanoutui – jopa terveys oli vaarassa: "Pää ei kestänyt" *iltalehti.fi*.  17.8.2020. Viitattu 29.5.2021.
7. ↑  Yrttiaho, Tuomo: Pressiklubin Ruben Stiller: "Minulla on vapaus käyttää ironiaa ja rohkeampaa huumoria" *hs.fi*.  30.9.2016. Viitattu 29.5.2021.
8. ↑  Ylioppilastutkintolautakunta: Äidinkielen kevään 2018 ylioppilaskoe *drive.google.com*.  12.2.2018. Viitattu 29.5.2021.
9. ↑  Kokko, Pirita: *"Miksi arki kulutettiin puhki ja raiskattiin?" Retoriset keinot Ruben Stillerin kolumneissa*. Pro gradu -tutkielma. Vaasan yliopisto, filosofinen tiedekunta, 2011.
10. ↑  Kuusinen, Mari: *Ironisen kerronnan keinot ja funktiot kolumneissa: Tarkastelussa Kaarina Hazardin ja Ruben Stillerin kolumnit*. Tiedotusopin pro gradu -tutkielma. Tampereen yliopisto, 2016.
11. 1 2  Miten minusta tuli minä, Ruben Stiller *Yle Elävä Arkisto*.  6.8.2009. Yleisradio Oy. Viitattu 30.1.2015.
12. ↑  / Stiller *Kansallisbiografia-verkkojulkaisu (maksullinen)*. Helsinki:  Suomalaisen Kirjallisuuden Seura.
13. ↑  Ruben Stiller kolaroi kökkötraktorin kanssa *yle.fi*. Viitattu 30.11.2016.
14. ↑  Iltalehti.fi
15. 1 2  Ahola, Suvi: Ruben Stiller lähtee Pressiklubi-ohjelmasta – "Viimeaikainen tilanne on vaikuttanut terveydentilaani" *Helsingin Sanomat*.  13.2.2017. Viitattu 27.5.2017.
16. ↑  Ruben Stiller -keskusteluohjelmaa Yle Areenassa, viitattu 16.9.2019
17. ↑  Suomi - Finland Teos
18. ↑  Tilastokeskus. Eduskuntavaalit 1995. Luettelo ehdokkaista vaalipiireittäin ja puolueittain.
19. ↑  Media | Ruben Stillerin lapsuutta varjosti vaiettu salaisuus *Helsingin Sanomat*.  25.9.2022. Viitattu 25.9.2022.

Kirjallisuutta
--------------

* Järvinen, Katriina: *Ruben Stiller siltä väliltä*. Helsinki: Kirjapaja, 2022. ISBN 978-952-354-474-1.

Aiheesta muualla
----------------

* Ruben Stiller Teoksen sivuilla
* Yle Elävä arkisto: Ruben Stiller Nybergin vieraana
* Yle Elävä arkisto: Stiller – lopullinen valinta
* Huttunen, Elsi: Narrin rooliin pottuuntunut Ruben tunnustaa: Teen talk show’ta vain rahasta Oulun ylioppilaslehti 8/2006.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Yle

 |

 |